‘बेखौफ आजादी’ की रंगोली के साथ छात्राओं ने पंजाब यूनिवर्सिटी के गर्ल्स हॉस्टल के मैन गेट को सजाकर पूरे कैंपस में ब्लैक दिवाली मनाई। वहीं, 24 घंटे गर्ल्स हॉस्टल खुलवाने के लिए डे-नाइट प्रोटेस्ट कर रहे छात्र संगठनों ने मिठाई के डब्बे में ‘दिवाली का गिफ्ट शर्म’ स्लोगन लिखकर वीसी के घर पर रख कर रोष जताया। इस दौरान सिक्योरिटी पुलिस ने छात्राओं को वीसी के घर के अंदर जाने से रोका और हल्की धक्कामुक्की भी हुई। पंजाब यूनिवर्सिटी में गर्ल्स हॉस्टल को 24 घंटे के खुलवाने की मांग को लेकर छात्राओं ने वीसी के अलावा डीन स्टूडेंट वेलफेयर वुमन नीना कपिलास एवं डीन स्टूडेंट वेलफेयर प्रोफेसर इमनुअल नाहर के घर पर जाकर प्रदर्शन किया। वीरवार को पीयू में इस डे-नाइट प्रोटेस्ट का 11वां दिन रहा।